Številka: 013-22/2021/2

Datum: 20. 12. 2021

# Zadeva: Zapisnik 2. seje sveta za promocijo kmetijskih in živilskih proizvodov

Datum seje: 16. 12. 2021

Kraj sestanka: spletna seja preko Webex aplikacije

Prisotni člani sveta: Roman Žveglič, (KGZS), Danilo Potokar (KGZS), dr. mag. Anita Jakuš, (GZS - ZKŽP), Alenka Marjetič Žnider (ZZS), Ana Le Marechal Kolar (MKGP) in Jožica Župec (MKGP)

Opravičeno odsotni: Toni Balažič (GZS - ZKŽP), Tatjana Zagorc (GZS – ZKŽP)

Prisotni ostali MKGP: minister dr. Jože Podgoršek, državni sekretar Aleš Irgolič, mag. Štefi Videčnik, Adrijana Bezeljak, Tomaž Džuban, Peter Boršič, Andrej Potočnik, Luka Kočevar, Robert Pirkovič, Andreja Komel

Ostali prisotni: Ana Ahčin (SO za meso), dr. Vesna Miličić (SO za sadje), Barbara Rupnik (SO za mleko), Rok Činkole (Media publikum), Jana Prešeren in Simona Napotnik (Aragon), Tina Buh (GZS-ZKŽP)

 Dnevni red seje:

1. Sprejem dnevnega reda 2. seje sveta
2. Pregled sklepov 1. seje
3. Izsledki javnomnenjskih raziskav v sektorju mleka in mesa pred pričetkom kampanj (Aragon, oktober 2021)
4. Izvajanje sektorskih promocij v 2022:
	* 1. Sektorska promocija mleko - Stanje vplačanega prispevka, časovnica medijskih zakupov s predvideno porabo za leto 2022 ter pregled sklepov sektorskega odbora za mleko za novo programsko obdobje
		2. Sektorska promocija meso - Stanje vplačanega prispevka, časovnica medijskih zakupov s predvideno porabo za leto 2022 ter pregled sklepov sektorskega odbora za meso za novo programsko obdobje
		3. Sektorska promocija sadja - stanje pravnih podlag za novo programsko obdobje ter predvidene aktivnosti v letu 2022
		4. Druge sektorske promocije - stanje v drugih sektorjih glede vključitve v sektorske promocije
5. Sprememba zakona o promociji kmetijskih in živilskih proizvodov (vzpostavitev delovne skupine za spremembo ZPKŽP in pregled prvega osnutka sprememb ZPKŽP)
6. Razno

AD1 Sprejem dnevnega reda 2. seje sveta

Svet je potrdil predlagan dnevni red seje. Uvodoma je minister dr. Podgoršek poudaril pomembno vlogo sveta za promocijo pri uspešni promociji lokalne hrane. Prav tako je pomembno, da sektorji razumejo pomen sheme izbrana kakovost, ki je podlaga za vstop v sofinanciranje sektorske promocije. Izpostavil je pomembnost neprekinjenega izvajanja promocije, saj je le takšna komunikacija pomembno orodje za ustvarjanje konkurenčne prednosti slovenskih kmetijskih in živilskih proizvodov.

AD2 Pregled sklepov 1. seje

Svet je pregledal sklepe s 1. seje sveta. Vsi razen enega so bili realizirani. Predsednik Žveglič je pojasnil, da srečanje ni bilo realizirano zaradi zaostrenih epidemioloških razmer.

AD3 Izsledki javnomnenjskih raziskav v sektorju mleka in mesa pred pričetkom kampanj (Aragon, oktober 2021)

Predstavnici agencije Aragon, ki je izdelala raziskave, sta predstavili izsledke začetne raziskave javnega mnenja, izvedene jeseni 2021 pred prvim valom 3-letne kampanje v sektorju mleka in mesa. Rezultati meritev so podlaga za nadaljnje - vmesno meritev po 2. valu in končno meritev po zadnjem valu.

Pri tem je g. Žveglič predlagal, da MKGP svetu predstavi tudi končne meritve, ki so bile izvedene po koncu kampanje mesa in mleka v letu 2019.

Ga. Prešeren je poudarila, da je znak izbrana kakovost dobro poznan, bi pa bilo smiselno v naslednjih valovih kampanje še povečati poudarjanje lastnosti in prednosti sheme izbrana kakovost v posameznem sektorju.

Ga. Jakuš je poudarila, da je pomembno pravilno postavljanje vprašanj v anketah, da odgovori odsevajo realno stanje, ki bo pomembno za oblikovanje prihodnjih usmeritev promocijskih aktivnosti.

Člani sveta želijo pred drugim – vmesnim merjenjem javnega mnenja imeti vpogled v vprašalnik za izvedbo anket.

AD4 Izvajanje sektorskih promocij v 2022:

a, b, c)

Ga. Župec je predstavila stanje na področju vplačevanja obveznega prispevka v vseh treh sektorjih, ki so vključeni v promocijo (mleko, meso in sadje). Nadalje je predstavila časovnico medijskih zakupov za kampanjo mleka in mesa v tekočem 3-letnem programu promocije.

G. Činkole iz agencije Mediapublikum je predstavil poročilo o medijskem zakupu v okviru prvega vala promocijske kampanje za mleko in za meso ter zadnjega vala kampanje za sadje, ki so se izvajale jeseni 2021. Predstavil je vzroke za nepopolno realizacijo nekaterih KPI in predstavil dejstvo, da je bil realiziran doseg kljub temu boljši, kot je bilo načrtovano. Prezentacijo g. Činkoleta bo MKGP posredoval članom sveta po seji.

Nadalje je ga. Župec predstavila priprave za nadaljnje aktivnosti. Javno naročilo za zakup medijev za mleko in meso za drugi – pomladni val kampanje je v teh dneh v postopku objave. Za drugi val kampanje mleka in mesa bodo izdelana določena dodatna promocijska orodja v manjšem obsegu, kar bo izvedeno na podlago aneksov k pogodbam za kreativno idejo in produkcijo za mleko in za meso.

Ga. Župec je pojasnila, da bo najverjetneje izvedena kot ločeno javno naročilo za promocijske aktivnosti, ki bo namenjeno nagovarjanju ciljne skupne »HORECA in javni zavodi«.

Glede neporabljenih sredstev iz naslova zakupa medijev v prvem valu za mleko in meso je ga. Župec pojasnila, da bodo le-ta lahko porabljena za kampanjo za HORECA in javne zavode, delno pa za zakup medijev v naslednjih valovih.

Nadalje je bilo predstavljeno stanje glede odločitev sektorjev za nadaljevanje promocije. Sektorski odbor za mleko in za meso sta poslala sklepe svetu v potrditev, kar je podlaga, da lahko MKGP začne priprave pravnih podlag, da se bo promocija lahko začela izvajati v letu 2023 za sektor mleka ter govejega in perutninskega mesa. Glede prašičjega mesa MKGP počaka na sklep sektorskega odbora.

Postopke za sprejem pravnih podlag za drobnico bo MKGP začel izvajati, ko bodo izpolnjeni pogoji za shemo izbrana kakovost.

Svet je obravnaval in potrdil novo izvoljeno vodstvo Sektorskega odbora grozdje za vino. Za predsednika je imenovan Silvan Peršolja, za podpredsednika sta imenovana Mateja Škrl Kocijančič in Ožbej Peterle, sekretarka odbora je Tina Buh.

AD5 Sprememba zakona o promociji kmetijskih in živilskih proizvodov (vzpostavitev delovne skupine za spremembo ZPKŽP in pregled prvega osnutka sprememb ZPKŽP)

Ga. Župec in Ga. Le Marechal sta predstavili pristop in način dela MKGP pri spremembi oziroma dopolnitvi ZPKŽP. Povedano je bilo, da je MKGP imenoval interno delovno skupino, ki se je že sestala in da so bili pozvani vsi sektorji po ZPKŽP, ter GZS ZKŽP, ZZS in KGZS, da podajo predloge za spremembo zakona. Do 14.12. smo prejeli predloge od GZS ZKŽP, ZZS in KGZS.

**Sklepi:**

* 1. Svet je potrdil predlagani dnevi red 2. seje.
	2. Vsi sklepi razen sklepa H so bili realizirani. Slednji sklep - sestanek institucij - po razlagi predsednika ni bil realiziran zaradi epidemioloških razmer.
	3. Svet se je seznanil z izsledki začetnih javnomnenjskih raziskav v sektorju mleka in mesa.
	4. MKGP naj posreduje članom sveta rezultate končnih meritev javnega mnenja, ki so nastale po zaključku prejšnje 3-letne kampanje v sektorju mleka in mesa 2016-2019.
	5. Svet je sklenil, naj MKGP pred naslednjimi meritvami javnega mnenja posreduje vprašalnike tudi članom sveta za promocijo, kar so predstavniki MKGP tudi obljubili.
	6. Po seji sveta naj MKGP članom sveta posreduje prezentacijo o izvedbi zakupa medijev.
	7. Svet se je seznanil s stanjem na področju izvajanja jesenskih kampanj ter priprav na promocijo v letu 2022 v sektorjih mleko in meso, ter o stanju v drugih sektorjih glede vključitve v sektorske promocije.
	8. Svet se je seznanil in potrdil predloge sklepov sektorskih odborov za mleko in za meso glede nadaljevanja promocije. MKGP začne s pripravo vseh postopkov za sprejem pravnih podlag, da se bo promocija lahko začela izvajati v letu 2023 za sektor mleka ter govejega in perutninskega mesa. Glede prašičjega mesa MKGP počaka na sklep sektorskega odbora. Postopke za sprejem pravnih podlag za drobnico bo MKGP začel izvajati, ko bodo izpolnjeni pogoji za shemo izbrana kakovost.
	9. Svet je potrdil novo izvoljeno vodstvo Sektorskega odbora grozdje za vino: za predsednika je imenovan Silvan Peršolja, za podpredsednika sta imenovana: Mateja Škrl Kocijančič in Ožbej Peterle, sekretarka odbora je Tina Buh.
	10. Svet se je seznanil z imenovanjem delovne skupine za spremembo ZPKŽP in z načrtovanim postopkom sprejemanja Zakona o spremembah ZPKŽP.

Zapisala:

Mag. Štefi Videčnik Roman Žveglič

 predsednik sveta